**COMPROMISOS D’ARTEA**

**Per la defensa de la humanitat, de les persones migrants i del seu lliure moviment i acollida a Europa i contra el neofeixisme.**

**Denunciem** la manipulació i falsedat del discurs de les forces de dretes i extrema dreta que culpa a les persones migrants i refugiades de la crisi social i econòmica a Europa i amaga la responsabilitat de les elits europees en aquesta crisi.

**Denunciem** la responsabilitat de la UE, dels governs europeus sense distinció de colors i de les empreses transnacionals en l’èxode migratori i en les conseqüències d’aquest: morts, tracte inhumà, esclavitud, deportacions, explotació, discriminació i violència que s’exerceix de manera especialment brutal contra les dones, menors i persones LGTBI durant el viatge i a Europa.

**Exigim** el compliment estricte de la Declaració Universal dels Drets Humans, que totes les persones migrants puguin moure’s de manera lliure i gaudeixin dels mateixos drets que la resta del qui habitem a Europa.

**Exigim** el cessament de l’externalització de les fronteres, de la fabricació i la venta d’armament, del saqueig de recursos i de l’acaparament de les terres, així com un canvi substancial en les polítiques econòmiques i comercials actuals.

**Exigim** polítiques migratòries acords amb els drets humans, cessament de les expulsions i passatge segur per a aquells que volen migrar dels seus països.

**Plantegem** que és l’hora, no només de posar fre a la criminalització de les persones i organitzacions europees i migrants que mostren la seva solidaritat, sinó també de recolzar a aquestes persones i organitzacions i enaltir els valors que defensen.

**Ens comprometem** a rebutjar les polítiques d’odi i discriminació que avui fomenten i ja estableixen a Europa forces d’extrema dreta, neofeixistes i autoritàries, així com qui les secunden.

**Ens comprometem** a defensar els valors d’humanitat i solidaritat com a estil de vida a Europa.

**Ens comprometem** a recordar que totes les persones sempre hem sigut migrants: els nostres grans, les nostres mares i pares van patir – i probablement les nostres filles, fills i descendents pateixin- el dolor i la misèria de les migracions, l’exili i la desigualtat.

**Per tot això ens comprometem** a manifestar una solidaritat activa amb les persones que ara pateixen aquesta situació i a considerar-les una part integral de la nostra societat.